b"\n_START_ARTICLE_\nEscata\n_START_PARAGRAPH_\nLes escates, esquames o escames s\xc3\xb3n petites plaques, imbricades o juxtaposades, que formen part de la pell d'animals vertebrats gnatostomats, per exemple certs peixos, r\xc3\xa8ptils i ocells. En general es presenten en un gran nombre recobrint la pell i atorgant protecci\xc3\xb3, tot i que poden desenvolupar altres funcions._NEWLINE_S'anomenen tamb\xc3\xa9 escates a estructures similars, an\xc3\xa0logues, per\xc3\xb2 amb or\xc3\xadgens i funcions diferents, com poden ser les de les ales de les papallones o les clapes de pell morta que es desprenen senceres.\n_START_SECTION_\nOrigen\n_START_PARAGRAPH_\nL'origen de les escates en els vertebrats es troba en certs grups de peixos, que generalment en presenten recobrint gaireb\xc3\xa9 tot el cos. Sembla que van apar\xc3\xa8ixer amb funci\xc3\xb3 protectora, tot i que aviat van apar\xc3\xa8ixer escates modificades amb funci\xc3\xb3 de dents._NEWLINE_Un cop els primers vertebrats van colonitzar el medi terrestre, les escames serveixen a m\xc3\xa9s d'a\xc3\xafllant del medi extern, per a la retenci\xc3\xb3 de la humitat._NEWLINE_Les escates donen lloc a les plomes en els dinosaures i al p\xc3\xa8l dels mam\xc3\xadfers, ambdues estructures amb una funci\xc3\xb3 original d'a\xc3\xafllament t\xc3\xa8rmic. Les plomes permeten posteriorment el vol en les aus\n_START_SECTION_\nTipus d'escates\n_START_PARAGRAPH_\nExisteixen diversos tipus d'escames i modificacions d'aquests. Les m\xc3\xa9s importants s\xc3\xb3n les cosmoidees i les ganoidees, tot i que tamb\xc3\xa9 existeixen escames cicloidees, ctenoidees, placoidees i leptoidees._NEWLINE_Entre les modificacions m\xc3\xa9s importants de les escames cal destacar les dents, les plomes i el p\xc3\xa8l."